Yangi o`quv yilidan boshlab sport maktablarida razryadli va unvonli sportchilarni tayyorlash yo`lga qo`yiladi

Prezident Shavkat Mirziyoev 9 iyul kuni sport ta`limini rivojlantirish va Olimpiya zaxiralarini tayyorlash masalalariga doir taqdimot bilan tanishdi. Bu haqda Prezident Matbuot xizmati ma`lum qildi.
Bugungi kunda mamlakatimizda 15 ta olimpiya zaxiralari kolleji, 344 ta sport maktabi va 7 ta oliy sport mahorati maktabi faoliyat yuritmoqda. Ularda 380 ming nafar yoshlar 100 dan ortiq sport turi bilan muntazam shug`ullanmoqda.
So`nggi uch yilda Olimpiya zaxiralari kollejlari o`quvchilari xalqaro musobaqalarda 723 ta, respublika turnirlarida 10 mingdan ziyod medallarni qo`lga kiritgan. Qariyb 4 ming 500 nafar o`quvchi O`zbekiston milliy terma jamoalariga qabul qilingan.
Bu sohani yanada rivojlantirish uchun sport ta`limi muassasalarining moddiy-texnik bazasini mustahkamlash, murabbiylar malakasini oshirish zarur.
Xususan, ushbu muassasalarda ishlayotgan 14 mingga yaqin murabbiylarning qariyb 6 ming nafari oliy ma`lumotga ega emas. Shuningdek, joylarda ot sporti, zamonaviy besh kurash, regbi, o`q otish, kamondan otish, velosport, suvga sakrash va sinxron suzish bo`yicha murabbiylar etishmaydi.
Taqdimotda sport ta`limi tizimini tubdan yaxshilash, zamonaviy dastur va metodikalarni joriy etish, muassasalarning moddiy-texnik bazasini rivojlantirish masalalari ko`rib chiqildi.
Davlatimiz rahbari Olimpiya zaxiralari kollejlari hamda jismoniy tarbiya va sport yo`nalishidagi oliy ta`lim muassasalari infratuzilmasini yaxshilab, sport ta`limini takomillashtirish, o`quvchi va talabalar sonini oshirish bo`yicha topshiriqlar berdi.
Sohadagi ta`lim muassasalarining Paralimpiya bo`limlariga 10 foizgacha qo`shimcha kvota ajratilishi hamda ota-onalar tomonidan to`lov tartibi bekor qilinishi belgilandi. Shuningdek, qizlar uchun kvotani ko`paytirish orqali Xalqaro olimpiya qo`mitasining gender tenglikka doir tamoyillari ta`minlanadi.   
Seleksiya ishlarini kuchaytirish, bu jarayonda ochiqlik va shaffoflikni ta`minlab, korrupsiya holatlariga barham berish bo`yicha ko`rsatmalar berildi. Olimpiya zaxiralari kollejlariga o`quvchilarni qabul qilish, iqtidorli sportchilarni saralash va musobaqalar tashkil etish bo`yicha elektron platformani ishga tushirish vazifasi qo`yildi.
Prezidentimiz Olimpiya zaxiralari kollejlarini sport federasiyalari bilan uzviy bog`lash, iqtidorli yoshlarni o`stirishda promouter, skaut, agent kabi mutaxassislar faoliyatini keng qo`llash va bu yo`nalishlarni rivojlantirish muhimligini ta`kidladi.
Sportchilarning jismoniy, tibbiy va psixologik holatini hamda farmakologik ta`minotini yaxshilash bo`yicha topshiriqlar berildi. Sportchilarni tayyorlash va o`quv muassasalarini boshqarish tizimini ilmiy asoslangan ravishda rivojlantirish zarurligi aytildi.
2021-2022 o`quv yilidan boshlab, sport maktablarida davlat buyurtmasi asosida razryadli va unvonli sportchilarni tayyorlash yo`lga qo`yilishi belgilandi. 
Murabbiylar etishmayotgan sport turlari bo`yicha malakali xorijiy mutaxassislarni jalb qilish, ularga mahalliy murabbiy va talabalarni biriktirib, tajribasini o`rganish kerakligi qayd etildi.  
 Sport ta`limi muassasalarini qurish va ta`mirlash, zamonaviy jihozlar va sport adabiyotlari bilan ta`minlash bo`yicha ham ko`rsatmalar berildi.
Olimpiya va Paralimpiya o`yinlariga tayyorgarlik masalalariga ham e`tibor qaratildi. Sportchilarimiz Yaponiya poytaxti Tokio shahrida bo`lib o`tadigan ushbu nufuzli musobaqaga jami 126 ta yo`llanmani qo`lga kiritgan.
Davlatimiz rahbari sportchi va murabbiylarni har tomonlama qo`llab-quvvatlash, yaxshi natijalarga erishishi uchun barcha sharoitlarni yaratish zarurligini ta`kidladi. Shu bilan birga, 2024 yili Fransiyada bo`lib o`tadigan Olimpiya o`yinlariga tayyorgarlikni hozirdan boshlash bo`yicha ko`rsatmalar berdi.